Document ID: 31999R2636

Uredba Komisije (ES) št. 2636/1999
z dne 14. decembra 1999
o sporočanju informacij o tobaku od letine 2000 dalje in razveljavitvi Uredbe (EGS) št. 1771/93
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi tobak [1], kakor je bila nazadnje spremenjena z Uredbo (ES) št. 660/1999 [2], in zlasti člena 21 Uredbe,
ob upoštevanju naslednjega:
(1) Določiti je treba informacije za sporočanje po Uredbi (EGS) št. 2075/92 in uredbah, sprejetih za njeno uporabo.
(2) Zaradi učinkovitega upravljanja je treba te informacije združiti v skupine in določiti časovni razpored za njihovo predložitev.
(3) Države članice sporočajo zahtevane informacije o sektorju surovega tobaka po Uredbi Komisije (EGS) št. 1771/93 [3] o sporočanju informacij o tobaku od letine 1993 dalje. Ta uredba se nanaša na uredbe, ki jih nadomešča Uredba Komisije (ES) št. 2848/98 z dne 22. decembra 1998 o določitvi podrobnih pravil za uporabo Uredbe Sveta (EGS) št. 2075/92 glede sheme premij, proizvodnih kvot in posebne pomoči za skupine proizvajalcev na področju surovega tobaka [4], kakor je bila nazadnje spremenjena z Uredbo (ES) št. 2162/1999 [5]. Uredbo (EGS) št. 1771/93 je treba zato razveljaviti.
(4) Ukrepi, predvideni v tej uredbi, so v skladu z mnenjem Upravljalnega odbora za tobak -
SPREJELA NASLEDNJO UREDBO:
Člen 1
Države članice sporočijo informacije, navedene v prilogah I do III, v skladu s tam predvidenimi roki.
Informacije se sporočijo ločeno za vsako letino in za vsako skupino sort.
Člen 2
Države članice sprejmejo potrebne ukrepe za zagotovitev, da jim zadevni gospodarski subjekti sporočijo predpisane informacije v ustreznih rokih.
Člen 3
Informacije o zalogah, ki jih imajo podjetja za prvo predelavo, se sporočijo v skladu s Prilogo III.
Člen 4
Uredba (EGS) št. 1771/93 se razveljavi od letine 2000.
Člen 5
Ta uredba začne veljati sedmi dan po objavi v Uradnem listu Evropskih skupnosti.
Uporablja se od letine 2000.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. decembra 1999

Labels: 17
19
10
6
12